《和友人许裳题宣平里古藤》
唐代·张蠙

欲结千年茂，生来便近松。迸根通井润，交叶覆庭秾。

历代频更主，盘空渐变龙。昼风圆影乱，宵雨细声重。

盖密胜丹桂，层危类远峰。嫩条悬野鼠，枯节叫秋蛩。

翠老霜难蚀，皴多藓乍封。几家遥共玩，何寺不堪容。

客对忘离榻，僧看误过钟。顷因陪预作，终夕绕枝筇。

作者简介：[约公元九o一年前后在世]字象文，清河人。生卒年均不详，约唐哀帝天复初前后在世。生而颖秀，幼能为诗登单于台，有“白日地中出，黄河天上来”名，由是知名。家贫累下第，留滞长安。乾宁二年，（公元895年）登进士第。唐懿宗咸通（860-874）年间，与许棠、张乔、郑谷等合称“咸通十哲”。授校书郎，调栎阳尉，迁犀浦令。王建建蜀国，拜膳部员外郎。后为金堂令。